শাহি বৈঠকের পর সক্রিয় দিলীপ ঘোষ, আজ রাজ্য বিজেপি সভাপতি শমীকের সঙ্গে বৈঠক

কলকাতা: কেন্দ্রীয় স্বরাষ্ট্রমন্ত্রী অমিত শাহের (Amit Shah) সঙ্গে বৈঠকের পরই সক্রিয় হচ্ছেন বিজেপি (BJP) নেতা দিলীপ ঘোষ (Dilip Ghosh)। বৃহস্পতিবার তিনি সল্টলেকে (Saltlake) রাজ্য বিজেপির কার্যালয়ে গিয়ে দলের রাজ্য সভাপতি শমীক ভট্টাচার্যের (Samik Bhattacharya) সঙ্গে বৈঠক করবেন। সূত্রের খবর, ওই বৈঠকেই দিলীপ ঘোষকে সংগঠনের নতুন দায়িত্ব দেওয়া হতে পারে।

বৈঠক প্রসঙ্গে দিলীপ ঘোষ বলেন, “আমি দলেই ছিলাম। কোনও পদে ছিলাম না। দল যেভাবে চাইবে, সেভাবেই কাজ করব।”

আরও পড়ুন: নিউটাউনের দুর্গা অঙ্গন ঠেকাতে আদালতে যাওয়ার হুঁশিয়ারি সিপিএমের

মেদিনীপুর থেকে সরিয়ে পূর্ব বর্ধমান আসনে প্রার্থী করা নিয়ে দিলীপের মন্তব্য, “দল হয়তো ভেবেছিল মেদিনীপুর তো জেতা আসন, বর্ধমানেও আমাকে দিলে জেতা যাবে। হয়তো লাভ হবে ভেবেই এই সিদ্ধান্ত নেওয়া হয়েছিল।”

দলীয় সূত্রের দাবি, রাজ্যে বিজেপির পাঁচটি সাংগঠনিক জোনের মধ্যে একটির দায়িত্ব দেওয়া হতে পারে দিলীপ ঘোষকে। তবে এ বিষয়ে বিজেপির তরফে এখনও আনুষ্ঠানিক কোনও প্রতিক্রিয়া মেলেনি।