বঙ্গে জয়ের লক্ষ্যে রাজ্য বিজেপির ভরসা মোদি–অমিত শাহ

কলকাতা: বিধানসভা নির্বাচনের (West Bengal Assembly Election 2026) আগে পশ্চিমবঙ্গ বিজেপির (BJP) মূল ভরসা আবারও প্রধানমন্ত্রী নরেন্দ্র মোদি (Narendra Modi) ও কেন্দ্রীয় স্বরাষ্ট্রমন্ত্রী অমিত শাহ (Amit Shah)। রাজ্যের সংগঠন এখনও যথেষ্ট পোক্ত নয়—এই বাস্তবতা মেনে নিয়েই রাজ্য বিজেপির মূল নেতাদের বিশ্বাস, বাংলার নির্বাচনী লড়াইয়ে বাজিমাত করতে পারবেন এঁরা দু’জনই।

রাজ্য বিজেপির এক শীর্ষ নেতৃত্বের বক্তব্য, “সংগঠনের চেয়ে বড় শক্তি মোদি ও অমিত শাহ। ওঁদের প্রচারই বাংলায় নির্বাচনের মোড় ঘুরিয়ে দেবে।”

আরও পড়ুন: বিহারে জিতে মনোবল বাড়লেও, বাংলা জয় সহজ হবে না BJP–র কাছে!

সূত্রের খবর, চলতি মাসের শেষ দিকে বা আগামী মাসের শুরুতে অমিত শাহ বাংলায় আসতে পারেন। তাঁর নেতৃত্বে একাধিক সাংগঠনিক বৈঠক হওয়ার সম্ভাবনা রয়েছে। রাজ্য নেতৃত্বের মতে, এই বৈঠকই বদলে দিতে পারে দলের খোল-নলচে —সংগঠনকে করা হবে আরও নির্বাচনীমুখী। রাজ্য বিজেপি সভাপতির মন্তব্য,“ভারতের রাজনীতিতে নির্বাচনে জেতানোর মতো সংগঠক অমিত শাহর বিকল্প নেই।”

কী হবে প্রচারের মুখ? দলীয় সূত্রে জানা যাচ্ছে, ২০২৬-এর বিধানসভা নির্বাচনে বিজেপির প্রধান প্রচারবিষয়, নারীনির্যাতন, রাজ্য সরকারের দুর্নীতি, বিজেপির সুশাসনের মডেল, হিন্দুত্বের বার্তা।

বিরোধী দলনেতাও ইতিমধ্যেই ঘোষণা করেছেন, বিজেপি ক্ষমতায় এলে ‘লক্ষী ভাণ্ডার’ দেওয়া হবে মাসে ৩,০০০ টাকা। এতে স্পষ্ট, মোদিময় প্রচারের পাশাপাশি টোল পলিটিকস, সামাজিক সুরক্ষা প্রকল্পের প্রতিশ্রুতি এবং নানা উন্নয়নমুখী ঘোষণাই বিজেপির প্রধান হাতিয়ার হতে চলেছে।বিহার ভোটের ফলাফলের পর থেকেই বাংলার জন্য আলাদা রোডম্যাপ তৈরি শুরু করেছে বিজেপি। রাজ্য সংগঠন যতটা পারছে কাজ করছে ঠিকই, তবে শেষ পর্যন্ত দলের আস্থার কেন্দ্রবিন্দু, মোদি-শাহ জুটি।’