বাংলায় কোনও ফন্দি টিকবে না! শাহ-র বঙ্গ সফর নিয়ে বললেন ফিরহাদ

ওয়েব ডেস্ক : বিধানসভা নির্বাচনের আগে ফের বঙ্গ সফরে আসতে চলেছেন কেন্দ্রীয় স্বরাষ্ট্রমন্ত্রী অমিত শাহ (Amit Shah)। জানুয়ারি মাসে এ নিয়ে দ্বিতীয়বার পশ্চিমবঙ্গ (West Bengal) সফরে আসছেন তিনি। বিজেপি (BJP) সূত্রে খবর, ভোটের রণকৌশল ঠিক করতেই বঙ্গ সফরে আসছেন অমিত শাহ। আর নির্বাচনের আগে ফের শীর্ষ বিজেপি নেতার বঙ্গ সফরকে কটাক্ষ করলেন কলকাতার মেয়র ফিরহাদ হাকিম (Firhad Hakim)।

বিজেপি সূত্রে খবর, পরীক্ষার মরশুমের কারণে জনসভা করবেন না তিনি। বরং কর্মীসভাতেই যোগ দেবেন। বিজেপি নেতা সুকান্ত মজুমদার জানিয়েছেন, দুটি গুরুত্বপূর্ণ সাংগঠনিক বৈঠক রয়েছে অমিত শাহের (Amit Shah)। একটি দক্ষিণবঙ্গে ব্যারাকপুরে আর অন্যটি হতে পারে উত্তরবঙ্গের শিলিগুড়িতে। জানা যাচ্ছে, শুক্রবার রাতেই কলকাতায় পৌঁছবেন অমিত শাহ। রাতে নিউটাউনের হোটেলে দলের কোর কমিটির সদস্যদের সঙ্গে বৈঠক করতে পারেন তিনি। তবে এসব নিয়ে ফিরহাদ বলেছেন, বাংলায় তিনি আবার নতুন কোনও ফন্দি করবেন। কিন্তু তা টিকবে না।

আরও খবর : রাজ্যের বুথগুলিতে পরিকাঠামোর উন্নয়ন নিয়ে কমিশনের বক্তব্য জানতে চাইল হাইকোর্ট

ফিরহাদ (Firhad Hakim) বলেছেন, “অমিত শাহ আসছে না তো যেন গব্বর সিং আসছে। কে অমিত শাহ? ভয় পাবার কি আছে? বাঙালি ভয় পেতে পারেনা। বাঙালি মাথা নিচু করতে জানে না। যাই অত্যাচার হোক বাঙালি লড়াই করবে। অগণতান্ত্রিক এসআইআর-এর বিরুদ্ধে বাঙালি লড়বে। যদি একটাও জেনুইন ভোটারকে বাদ দেওয়া হয়। আমরা সহিষ্ণুতার পথে চলি মানে আমরা দুর্বল নই। ”

সঙ্গে তিনি বলেছেন, “অমিত শাহ আসবেন যাবেন কিছু যায় আসে না। ফন্দি করবেন, কিন্তু টিকবে না সেই ফন্দি। কোন ফন্দি বাংলায় টিকবে না। ফন্দি টিকে ছিল মহারাষ্ট্রে, ফন্দি টিকে ছিল দিল্লিতে। বিহারে ফন্দি টিকিয়েও বাংলায় টিকবে না। কারণ বাংলায় এক বাঘিনী আছে, তার নাম মমতা বন্দ্যোপাধ্যায়।”